આવી જ હાલત વિશ્વના બીજા ઘણા દેશોમાં પણ છે જ્યાં અમીર-ગરીબ વચ્ચેની સ્થિતિ અત્યંત ખરાબ છે, પરંતુ ભારતની જ વાત કરીએ તો આંકડાઓ સૂચવે છે કે ભારતમાં આર્થિક વિકાસનો લાભ સમાજના ગણ્યાગાંઠ્યા મૂડીપતિઓ અને ધનવાનોને જ મળી રહ્યો છે. અબજોપતિની સંખ્યામાં વધારો થવો અને ગરીબ તથા મધ્યમવર્ગના હિસ્સાની સંપત્તિ પણ તેને ફાળે જવી, એ યોગ્ય અર્થવ્યવસ્થાનાં લક્ષણો નથી. આ પ્રકારની અમીર-ગરીબ વચ્ચેની વધતી ખાઈ એ સમાજને, દેશને અને લોકશાહીને નબળી કરે છે. આ જ સ્થિતિ જો ચાલુ રહી તો સામાજિક સદ્દભાવના પણ ખોરવાઈ શકે છે. એટલું જ નહીં, ભારત જેવા વિવિધ ધર્મ, સંપ્રદાય, જાતિવાળા દેશમાં ગૃહયુદ્ધ પણ આકાર લઈ શકે છે. અર્થશાસ્ત્રીઓ ટ્રિકલ ડાઉન થિયરીની ઘણીવાર ચર્ચા કરતા હોય છે. આ થિયરી પ્રમાણે અર્થવ્યવસ્થામાં પૈસો આવે તો તેનો ફાયદો ગરીબને પણ આપોઆપ મળે છે, પરંતુ આ પરિસ્થિતિ તો ટ્રિકલ ડાઉન થિયરીના ધજિયા ઉડાવે છે.